
Feljegyzés

Székesfehérvár Megyei Jogú Város vagyonáról és a vagyona feletti tulajdonosi jogok gyakorlásáról szóló 32/2013. (VI.28.) önkormányzati rendelet módosításához

Székesfehérvár Megyei Jogú Város vagyonáról és a vagyona feletti tulajdonosi jogok gyakorlásáról szóló 32/2013. (VI.28.) önkormányzati rendelet (a továbbiakban: Rendelet) tartalmazza a Székesfehérvár Megyei Jogú Város Önkormányzata tulajdonában lévő, illetve tulajdonába kerülő egyes vagyontárgyakkal kapcsolatos rendelkezéseket.  

Székesfehérvár Megyei Jogú Város Önkormányzata megvizsgálta a Videoton Holding Zrt. (8000 Székesfehérvár, Berényi u. 72-100.; a továbbiakban: Társaság) azon szándékát, miszerint a Videoton Holding Zrt. hasznosítani szeretné a Székesfehérvár belterület 2721/6 hrsz-ú ingatlana felépítménnyel beépített részét, valamint a Székesfehérvár belterület 2721/4 hrsz-ú ingatlanát. Ennek keretében a Társaság meg kívánja szerezni az Önkormányzat tulajdonában lévő Székesfehérvár belterület 2721/3 hrsz-ú ingatlan tulajdonjogát. Ennek érdekében elcserélné a Székesfehérvár belterület 2721/6 hrsz-ú ingatlan - Székesfehérvár Megyei Jogú Város Helyi Építési Szabályzatáról szóló 17/2019. (VII. 12.) önkormányzati rendelet (HÉSZ) szerinti - ZKk-2 zöldterület (közkert), KÖu-1 és KÖu-3 közúti közlekedési területet, amely így az Önkormányzat tulajdonába kerülne. 
Az Önkormányzat számára a csereügylet előnyös, mivel a Videoton Holding Zrt. tulajdonában lévő Székesfehérvár belterület 2721/6 hrsz-ú ingatlan hivatkozott ZKk-2, KÖu-1 és KÖu-2 jelű területrésze a valóságban jelenleg is közterületként funkcionál, valamint a csereügylet eredményeként az Önkormányzat nagyobb területű és értékű ingatlanhoz jut.  
A csereügylet megkötéséhez szükséges az önkormányzati tulajdonú Székesfehérvár belterület 2721/3 hrsz-ú ingatlan forgalomképessé nyilvánítása. A Székesfehérvár 2721/3 hrsz-ú ingatlan a HÉSZ szerint Vi-5.1 vegyes intézményi területbe tartozik, az ingatlan közfeladat ellátását nem szolgálja.
Az önkormányzati tulajdonú Székesfehérvár belterület 2722/1 hrsz-ú ingatlan jelenleg közútként funkcionál, a HÉSZ szerinti övezeti besorolása KÖu-3 közúti közlekedési terület. A nemzeti vagyonról szóló 2011. évi CXCVI. törvény 5.§ (3) bekezdés a) pontja és a Rendelet 3.§ (1) bekezdése szerint a helyi közutak és műtárgyaik az Önkormányzat kizárólagos tulajdonát képező, forgalomképtelen vagyontárgyak körébe tartoznak.  Ezért indokolt a Székesfehérvár belterület 2722/1 hrsz-ú önkormányzati tulajdonú, KÖu-3 övezeti besorolású ingatlannak a szerepeltetése a Rendeletben forgalomképtelenként azzal, hogy az ingatlanból 13 m2 nagyságú terület a szabályozási vonal végrehajtása és a telekcsoport újraosztás után a kialakuló Székesfehérvár belterület 2721/9 hrsz-ú ingatlanhoz kerül csatolásra.   
A csereügylettel egyidejűleg megvalósuló telekcsoport újraosztásra tekintettel a Rendelet módosítás az önkormányzati tulajdonú Székesfehérvár belterület 2721/3 hrsz-ú és 2722/1 hrsz-ú ingatlanok esetében a HÉSZ szerinti szabályozási vonalakat is figyelembe veszi.   
Fentiek alapján a Rendelet 1. mellékletét az alábbiakban szükséges módosítani:
· hatályon kívül kerül a Székesfehérvár belterület 2721/3 hrsz-ú ingatlant tartalmazó 242. sor, 
· kiegészül a 242a sorral, ami a Székesfehérvár 2722/1 hrsz-ú 925 m2 nagyságú forgalomképtelen besorolású földrészletet tartalmazza. 

A jogalkotásról szóló 2010. évi CXXX. törvény 17. §-a szerint a jogszabály előkészítőjének előzetes hatásvizsgálattal kell felmérnie a szabályozás várható következményeit, a 18. §-a szerint pedig a jogszabály előkészítője a jogszabály tervezetéhez indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait és az indokolás közzétételére vonatkozó álláspontját.


Előzetes hatásvizsgálat

I. Várható társadalmi hatások
A Rendelet módosítása lehetővé teszi, hogy a Székesfehérvár 2721/3 hrsz-ú ingatlan 2187 m2 nagyságú területét az Önkormányzat elcserélje a Székesfehérvár belterület 2721/6 hrsz-ú ingatlan nagyobb részére, amely ezáltal növeli az Önkormányzat tulajdonában lévő zöldterületek nagyságát. 

A közútként használt Székesfehérvár belterület 2722/1 hrsz-ú ingatlan HÉSZ szerinti KÖu-3 övezeti besorolása a nemzeti vagyonról szóló 2011. évi CXCVI. törvény 5.§ (3) bekezdés a) pontja és a Rendelet 3.§ (1) bekezdése alapján indokolttá teszi a Rendeletben forgalomképtelen ingatlanként való szerepeltetését – kivéve a szabályozási vonallal határolt területrészt -.
A Rendelet módosításával sor kerül a Székesfehérvár 2721/3 és 2722/1 hrsz-ú ingatlanokra vonatkozó HÉSZ szerinti szabályozási vonalak végrehajtására. 

II. Várható gazdasági, költségvetési hatások
A Rendelet módosításának nincs várható gazdasági, költségvetési hatása.

III. Várható környezeti és egészségi következmények
A Rendelet módosításának következtében lehetővé válik a Társaság tulajdonában lévő Székesfehérvár belterület 2721/6 hrsz-ú ingatlan nagyobb részének megszerzése, ami az Önkormányzat fenntartásában lévő zöldfelületek számát növeli. Az ingatlan a város polgárainak jogilag rendezett viszonyok között nyújthat egészséges kikapcsolódást. 

IV. Adminisztratív terheket befolyásoló hatások
A Rendelet módosítása nem ró adminisztratív terhet az Önkormányzatra.

V. A rendelet megalkotásának szükségessége, a jogalkotás elmaradásának várható következménye
Az Önkormányzat és a Társaság közötti jogügylet megvalósításához, valamint a HÉSZ szerinti szabályozási vonalak végrehajtásához szükséges az érintett ingatlanok jogi helyzetének rendezése. 

VI. A rendelet alkalmazásához szükséges személyi, szervezeti, tárgyi és pénzügyi feltételek
A Rendelet alkalmazásához több személyi, szervezeti, tárgyi és pénzügyi forrás nem szükséges. 


Általános indokolás

A Társaság tulajdonában lévő Székesfehérvár 2721/6 hrsz-ú ingatlan nagyobb részének csere útján történő megszerzéséhez szükséges az Önkormányzat tulajdonában lévő Székesfehérvár belterület 2721/3 hrsz-ú ingatlan forgalomképessé tétele. 

A nemzeti vagyonról szóló 2011. évi CXCVI. törvény 5.§ (3) bekezdése és a Székesfehérvár Megyei Jogú Város vagyonáról és a vagyona feletti tulajdonosi jogok gyakorlásáról szóló 32/2013. (VI.28.) önkormányzati rendelet 3.§ (1) bekezdése alapján szükséges a helyi közútként funkcionáló és KÖu-3 övezeti besorolásba tartozó Székesfehérvár belterület 2722/1 hrsz-ú ingatlan szabályozási vonallal nem érintett területrészének a Rendelet 1. mellékletében való szerepeltetése. 

A Székesfehérvár 2721/3 és 2722/1 hrsz-ú ingatlanokat érintő szabályozási vonal végrehajtható. 


Részletes indokolás

Az 1. §-hoz
A Székesfehérvár Megyei Jogú Város Önkormányzata tulajdonában álló forgalomképtelen és korlátozottan forgalomképes ingatlanvagyon felsorolását tartalmazó 1. melléklet 242. sorának hatályon kívül helyezése. 

A 2. §-hoz
A Székesfehérvár Megyei Jogú Város Önkormányzata tulajdonában álló forgalomképtelen és korlátozottan forgalomképes ingatlanvagyon felsorolását tartalmazó 1. melléklet kiegészítése.

A 3.§-hoz 
Hatályba léptető és hatályon kívül helyező rendelkezést tartalmaz.


Székesfehérvár Megyei Jogú Város Polgármestereként rögzítem, miszerint

· [bookmark: _Hlk56068649]az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében a Kormány a 2021. február 8-án hatályba lépett, a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendelettel Magyarország egész területére veszélyhelyzetet hirdetett ki;
· a koronavírus-világjárvány elleni védekezésről szóló 2021. évi I. törvény megállapította a veszélyhelyzettel összefüggő sajátos szabályokat;
· a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint „Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”;

A fentiek alapján kerül sor a vonatkozó rendelet módosítására.



	dr. Cser-Palkovics András
	polgármester

